CIPATURO 1
Kasi Pali Unenesko Wuli Wakuyowoya za Ciuta?
Kasi Ciuta wakumupwelelerani nadi?
Kasi Ciuta ngwa mtundu wuli? Kasi wali na zina?
Kasi nchamacitiko kusendelera kwa Ciuta?
KASI muli kupulikapo umo ŵana ŵakufumbira mafumbo? Ŵanandi ŵakwamba kufumba para ŵamanya waka kuyowoya. Mwakunweka, ŵakufumba kuti: Nchifukwa wuli mtambo ngwa mtundu wa bulumu? Kasi nyenyezi zikufuma nkhu? Ninjani wakasambizga tuyuni kwimba? Nangauli mungayezgayezga wuli, nyengo zinyake nchipusu yayi kuzgora mafumbo ghanthena agha. Nyengo zinyakeso zgoro linu liwemi lingapangiska kuti paŵeso fumbo linyake lakuti: Cifukwa?
2 Mbana pera yayi awo ŵakufumba mafumbo. Para tikukura, tikufumba mafumbo ghanandi. Tikufumba kuti timanye nthowa, kumanya masoka ghakuti tighagege, ndiposo kuti tikhorwe na ivyo tikukhumba kumanya. Kweni cikuŵa ngati ŵanthu ŵanandi ŵaleka kufumba, comenecomene mafumbo ghakuzirwa. Ŵalekerathu kupenja mazgoro.
3 Ghanaghaniranipo fumbo ilo liri pa cikopi ca buku lino, mafumbo agho ghali pa peji 3 na 6 la buku lino, ndiposo agho ghali pakwambilira pa cipaturo cino. Agha ni ghanyake mwa mafumbo ghakuzirwa agho mungafumba. Nangauli ngakuzirwa, kweni ŵanthu ŵanandi ŵasulako kuti ŵamanye mazgoro gha mafumbo agha. Cifukwa? Kasi mazgoro ghangasangika mu Baibolo? Ŵanthu ŵanyake ŵakughanaghana kuti mazgoro gha mafumbo agha nganonono comene kuti munthu waghapulikiske. Ŵanyake ŵakopa kufumba mwakuti ŵaleke kukhozgeka soni. Ndipo ŵanyake ŵakuti mafumbo agha ghangazgoleka na ŵaliska ŵa machalichi na ŵasambizgi mbwenu. Imwe mukuti wuli?
4 Mwambura kukayika, namwe mukukhumba kuti mumanye mazgoro gha mafumbo ghakuzirwa agha. Mwambura kukayika, nyengo zinyake mukujifumba kuti: ‘Cifukwa wuli tili na umoyo? Kasi umoyo wuno ndiwo wekha uwo ulipo? Kasi Ciuta ngwa mtundu wuli?’ Nchiwemi kufumba mafumbo gha nthena agha. Ndiposo nchakuzirwa comene kuti mumanye mazgoro ghaunenesko gha mafumbo agha. Yesu Khristu, msambizgi wakumanyikwa comene, wakati: “Lombani, ndipo kuti kupikenge kwa imwe; penjani, ndipo muti musangenge; khung’uskani, ndipo kuti kujulikirenge imwe.”—Mateyu 7:7.
5 Usange mulutilirenge ‘kupenja’ mazgoro gha mafumbo ghakuzirwa agha, kupenjisiska kwinu kuŵenge kwacandulo. (Zintharika 2:1-5) Mwambura kupwelelerako ivyo panyake ŵanthu ŵali kumuphalirani, manyani kuti, mazgoro ghalipo, ndipo mungaghasanga mu Baibolo. Mazgoro agha nganonono yayi. Cakukondweska nchakuti, mazgoro agha ghakupangiska munthu kuŵa wacimwemwe ndiposo kuŵa na cilindizga ciwemi ca munthazi. Mwakusazgirapo, sono nthena ghangamovwirani kuti muŵe ŵakukhorwa na umoyo. Kweni cakwamba, tiyeni tambe na fumbo ilo lahangayiska comene ŵanthu ŵanandi.
KASI CIUTA WAKULEKA KUMUPWELELERANI?
6 Ŵanthu ŵanyake ŵakuzgora fumbo ili mwakuyowoya kuti wakutipwelelera yayi. Iwo ŵangati, ‘Usange Ciuta wakutipwelelera, kasi nthena vinthu vicali viheni mu caru?’ Sono mu caru mukucitika nkhondo zinandi, ŵanthu ŵakutinkhana, ndiposo pali vinthu vinandi ivyo vikutipangiska kuti tiŵe na citima. Tikulwara, tikutambura, ndiposo nyifwa yikutipoka ŵanthu awo tikuŵatemwa. Cifukwa ca masuzgo agha, ŵanthu ŵanandi ŵakuti, ‘Usange Ciuta wakutipwelelera ndiposo wakuŵikako mahara ku masuzgo ghithu, kasi nthena wakukanizga yayi vinthu ivi kuti vicitikenge?’
7 Paliso cinthu cinyake ico cikutimbanizga ŵanthu. Nyengo zinyake ŵasambizgi ŵa visopo ŵakuyowoya kuti Ciuta ngwambura lusungu. Kasi ŵakuyowoya wuli? Para kwacitika cinthu cakucitiska citima, ŵakuyowoya kuti ni khumbo la Ciuta. Kwizira mu ivyo ŵakuyowoya, ŵakunena Ciuta kuti ndiyo wakucitiska vinthu viheni kuti vicitikenge. Kasi Ciuta ndiyo wakucitiska nadi? Kasi Baibolo likusambizgaci comenecomene pa nkhani iyi? Lemba la Yakobe 1:13 likuzgora kuti: “Paŵavye munthu, para wakuyezgeka, wanene kuti, Nkhuyezgeka na Ciuta: cifukwa Ciuta kuti wangayezga na uheni cara, ndipo Iye kuti wakuyezga munthu cara.” Nadi pano, ni Ciuta yayi uyo wakupangiska vinthu viheni kuti vicitikenge. (Job 34:10-12) Unenesko ngwakuti, Ciuta wakuzomerezga vinthu viheni kuti vicitike. Pali mphambano yikuru comene pakati pa kuzomerezga kuti cinthu cicitike na kupangiska.
8 Pano pali ciyelezgero. Tiyelezgere kuti dada wacitemwa wakukhala na mwana wake munyamata pa nyumba. Para mwana uyu wagaluka ndipo wakukhumba kuwukapo pa nyumba, awiske ŵakumuzomerezga. Pamanyuma mwana uyu wakwamba kucita vinthu viheni comene na kunjira mu suzgo. Sono fumbo ndakuti, kasi adada ŵake ndiwo ŵapangiska masuzgo gha mwana wawo? Yayi. (Luka 15:11-13) Mwakuyana waka, Ciuta wakukanizga ŵanthu yayi para ŵakukhumba kucita vinthu viheni. Kweni ndiyo wakupangiska masuzgo yayi agho ghangaŵapo. Nadi, cingaŵa camahara yayi kunena Ciuta kuti ndiyo wakupangiska masuzgo agho taŵanthu tikukumana nagho.
9 Ciuta wali na vifukwa viwemi vya kuzomerezgera ŵanthu kuti ŵacite vinthu viheni. Pakuti iyo ni Mlengi wavinjeru ndiposo wankhongono, nchakukhumbikwa yayi kuti watiphalire vifukwa vyose. Kweni cifukwa cakuti wakutitemwa, Ciuta wakutiphalira. Mu cipaturo 11 ca buku lino ndimo muzamusambira vifukwa ivi. Kweni tileke kughanaghana kuti Ciuta ndiyo wakupangiska masuzgo agho tikukumana nagho. Mu malo mwake, Ciuta wakutilayizga kuti wazamumazga masuzgo agha!—Yesaya 33:2.
10 Mwakusazgirapo, Ciuta ni mutuŵa. (Yesaya 6:3) Pakuti ni mutuŵa, wangacita uheni wuliwose yayi. Ndico cifukwa cake tingamugomezgera comene. Ŵanthu tingaŵagomezga comene yayi nga ni umo tikugomezgera Ciuta. Cifukwa nchakuti nyengo zinyake ŵanthu ŵakunanga. Palije munthu wamazaza uyo wali na nkhongono zakumazgira uheni uwo ŵanthu ŵaheni ŵakucita. Kweni Ciuta ngwankhono zose. Wamazgenge uheni wose tetete, uwo ukuyuzga ŵanthu. Ciuta wazamumazga uheni uwu ndipo uzamuŵakoso yayi!—Salmo 37:9-11.
KASI CIUTA WAKUJIPULIKA WULI PARA VINTHU VYAMBURA URUNJI VIKUTICITIKIRA?
11 Kasi Ciuta wakujipulika wuli para wakuwona vinthu ivyo vikucitika mu caru na ivyo vikumucitikirani? Baibolo likutiphalira kuti Ciuta “wakutemwa urunji.” (Salmo 37:28) Mwantheura Ciuta wakukhumba kuti vinthu vyendenge makora. Wakutinkha vinthu vyambura urunji vyose. Baibolo likutiphalira kuti Ciuta ‘wakacita citima’ cifukwa ca uheni uwo ukacitika nyengo yakale. (Genesis 6:5, 6) Ciuta wandasinthe, wacali kutinkha uheni. (Malaki 3:6) Vikumukondweska yayi kuwona ŵanthu ŵakusuzgika pa caru. Wakukwenyelera para ŵanthu ŵakusuzgika. Baibolo likutiphalira kuti Ciuta “wakumupwelelerani.”—1 Petros 5:7.
12 Kasi tingagomezga wuli kuti Ciuta wakukondwa yayi para tikusuzgika? Tiyeni tiwone ukaboni unyake. Baibolo likutiphalira kuti munthu wali kulengeka mu cikozgo ca Ciuta. (Genesis 1:26) Tili na mikhaliro yiwemi cifukwa cakuti tili kutolera kwa Ciuta uyo wali na mikhaliro yiwemi. Mwaciyelezgero, kasi mukukwenyelera para ŵanthu ŵambura mulandu ŵakusuzgika? Usange mukukwenyelera, mbwenu Ciuta vikumukhwaska comene kuluska imwe.
13 Ukhaliro wakukondweska uwo taŵanthu tili nawo nchitemwa. Ndimoso waliri Ciuta. Baibolo likutiphalira kuti “Ciuta nkhutemwa.” (1 Yohane 4:8) Tili na citemwa cifukwa Ciuta nkhutemwa. Asi citemwa cingamucitiskani kuti mumazge masuzgo nga ni kuwura urunji uko kuli mu caru? Usange muŵenge na nkhongono zakucitira nthena, kasi mungacita? Mungacita nadi! Ipo mungagomezga nadi kuti Ciuta wazamumazga masuzgo na vinthu vyambura urunji ivyo vikucitika. Vilayizgo ivyo vyayowoyeka pa peji 4 na 5 la buku lino ni vyaunenesko. Ivyo Ciuta walayizga vizamucitika nadi! Kweni kuti mugomezge vilayizgo ivi, mukwenera kumumanya makora Ciuta.
CIUTA WAKUKHUMBA KUTI MUMUMANYE
14 Nthowa yimoza iyo Ciuta watovwilira kuti timumanye njakuti watiphalira zina lake. Watiphaliraso ico zina lake likung’anamura. Machalichi ghanandi ghakuyowoya kuti zina lake ni “Ciuta” panji “Fumu.” Kweni agha ni mazina ghake dininini yayi. Igho ni mazina gha vithokozo, nga ni umo tikuyowoyera kuti “themba” na “pulezidenti.” Baibolo likutiphalira kuti Ciuta wali na mazina gha vithokozo ghanandi comene. Ghanyake mwa mazina gha vithokozo ni “Ciuta” na “Fumu.” Padera pa vithokozo, Baibolo likutiphaliraso kuti Ciuta wali na zina lake ladininini. Zina lake ni Yehova. Lemba la Salmo 83:18 likuti: “Imwe pera, mwaŵeneimwe zina linu ndi Yehova, ndimwe Wapacanyapose mu vyaru vyose.” Usange mu Baibolo linu mulije zina ili, wonani mutu wakuti Vyakusazgirapo mu buku lino. Muwonenge cifukwa ico zina ili likusangikira yayi mu Baibolo linu. Mu mipukutu yakale ya Baibolo, zina la Ciuta likasangikangamo nyengo zakukwana masauzandi ghanandi. Mwantheura, Yehova wakukhumba kuti mulimanyenge zina lake na kulizunura. Nga ni umo tawonera, Ciuta wakujivumbura kwizira mu Baibolo.
15 Zina la Ciuta liri na ng’anamuro. Zina lakuti Yehova, likung’anamura kuti Ciuta wangafiska layizgo lake lililose ilo wayowoya ndipo wangacita cilicose ico wakukhumba.* Zina la Ciuta ndapadera comene. Ndakwenelera iyo pera. Kasi Yehova ngwapadera mu nthowa wuli? Ngwapadera wuli?
16 Tanguwona pa lemba la Salmo 83:18 kuti Yehova yekha ndiyo “Wapacanyapose.” Mwakusazgirapo, Yehova yekha wakucemekaso kuti “Wankhongono zose.” Lemba la Civumbuzi 15:3 likuti: “Yikuru na yakuziziswa ndi milimo yinu, Fumu Ciuta mwee, Mwenenkhongono zose; zakunyoroka na zakuneneska ndi nthowa zinu, Karonga wamuyirayira mwee.” Zina la cithokozo lakuti “Mwenenkhongono zose” likutimanyiska kuti Yehova ngwankhongono comene. Nkhongono zake ni zambura kuyelezgera na cinthu cinyake cilicose; ni zapacanya comene. Ndipo zina la cithokozo lakuti “Karonga wamuyirayira” likutikumbuska kuti Yehova ngwapaderaso mu nthowa yinyake. Iyo yekha waŵa waliko kuyambira kale. Lemba la Salmo 90:2 likuti: “Kufuma ku muyirayira na kuya ku muyirayira ndimwe Ciuta.” Yehova ngwapadera nadi, asi nthena?
17 Yehova ngwapaderaso cifukwa iyo yekha ndiyo Mlengi. Lemba la Civumbuzi 4:11 likuti: “Ŵakwenelera ndimwe, Fumu yithu na Ciuta withu, kupokera nchindi na thumbiko na nkhongono: pakuti Imwe mukalenga vyose, ndipo cifukwa ca khumbo linu vikaŵako, ndipo vikalengeka.” Cilicose ico mungaghanaghana, kwali ni vilengiwa vyauzimu vyakucanya vyambura kuwoneka, kwali ni nyenyezi izo zikuwoneka usiku, kwali ni vipasi vya makuni, kwali ni somba izo zikuskamba mu milonga na nyanja, vyose ivi viliko cifukwa cakuti Yehova ndiyo Mlengi!
KASI MUNGASENDELERA KWA CIUTA?
18 Ŵanthu ŵanyake para ŵasambira za mikhaliro yapacanya ya Yehova ŵakuŵa na wofi. Ŵakughanaghana kuti Ciuta wali kutali comene na iwo, antheura ŵakuwona kuti nchambura macitiko kusendelera kwa iyo. Kasi kaghanaghaniro aka nkhaunenesko? Kaghanaghaniro aka kakupambana na ivyo Baibolo likusambizga. Pakuyowoya za Yehova, Baibolo likuti: “Wali kutali na munthu yose wa ise cara.” (Milimo 17:27) Baibolo likuticiska kuti: “Sendelerani kwa Ciuta, ndipo iyo wati wasendelere kwa imwe.”—Yakobe 4:8.
19 Kasi mungasendelera wuli kwa Ciuta? Cakwamba, lutilirani kusambira za Ciuta. Yesu wakati: “Uwu mbumoyo wamuyirayira, kuti ŵamumanyani imwe, Ciuta mweneco yekha, na Yesu Khristu, mweneuyo mukamutuma.” (Yohane 17:3) Nadi pano, Baibolo likusambizga kuti kusambira za Yehova na Yesu ni nthowa yakusangira ‘umoyo wamuyirayira’! Nga ni umo tasambilira kale, “Ciuta nkhutemwa.” (1 Yohane 4:16) Yehova waliso na mikhaliro yinyake iyo njiwemi comene. Mwaciyelezgero, Baibolo likuyowoya za Yehova kuti ni “Ciuta walusungu na ucizi, wakukunthirapo [wakuzizipizga], wakuzara na uwemi na unenesko.” (Exodus 34:6) Yehova ‘ni muwemi, ndipo wakugowokera.’ (Salmo 86:5) Ciuta ngwakujikora. (2 Petros 3:9) Ciuta ngwakugomezgeka. (1 Ŵakorinte 1:9) Peneapo mulutilirenge kusambira Baibolo, muwonenge umo Yehova wakulongolera mikhaliro yiwemi iyi.
20 Ciuta mungamuwona yayi cifukwa ni mzimu. (Yohane 1:18; 4:24; 1 Timote 1:17) Nangauli mungaleka kumuwona, kweni para musambirenge za iye mu Baibolo, mumumanyenge makora comene. Munthu munyake uyo wakalembako buku la Masalmo wakati ‘mungadaŵira utozi wa Yehova.’ (Salmo 27:4; Ŵaroma 1:20) Para mulutilirenge kusambira za Yehova, waŵenge wanadi kwa imwe, mumutemwenge ndiposo musendelerenge kwa iyo.
21 Mwapacokopacoko, mumanyenge cifukwa ico Baibolo likuti tiwonenge Yehova nga ni Dada withu. (Mateyu 6:9) Wali kutipa waka umoyo yayi, kweni wakukhumba kuti tikondwenge nawo, nga ni umo dada waliyose wakukhumbira ŵana ŵake kuti ŵakondwenge. (Salmo 36:9) Kweniso Baibolo likuyowoya kuti ŵanthu ŵangaŵa paubwezi na Yehova. (Yakobe 2:23) Nadi pano, mungaŵa mubwezi wa Mlengi wa vyose!
22 Peneapo mulutilirenge kusambira Baibolo, ŵanthu ŵanyake ŵamukanizganinge. Ŵangawopa kuti musinthenge vigomezgo vinu vya cisopo. Kweni lekani kuzomerezga munthu waliyose kumutondeskani kuti muŵe paubwezi na Ciuta.
23 Nyengo zinyake ivyo muŵazgenge mupulikiskenge yayi kwa nyengo yakwamba. Jiyuyurani mwakufumba ŵanyinu kuti ŵamuphalirani mazgoro. Mungawopanga yayi kuti para mwafumba muwonekenge nga ni para mulije mahara. Yesu wakayowoya kuti nchiwemi kuŵa wakujiyuyura nga ni umo ŵana ŵakucitira. (Mateyu 18:2-4) Namwe mukumanya umo ŵana ŵakutemwera kufumba mafumbo. Ciuta wakukhumba kuti mumanye mazgoro. Baibolo likulumba ŵanthu awo ŵakakhumba nadi kuti ŵamumanye Ciuta. Ŵakasanda Malemba mwakupwelelera kuti ŵasimikizge kuti ivyo ŵakasambiranga vikaŵa vyaunenesko.—Milimo 17:11.
24 Nthowa yiwemi comene yakuti timumanye Yehova nkhusambira Baibolo. Ili ni Buku lapadera kuluska mabuku ghose. Mwauli? Zgoro la fumbo ili liri mu cipaturo cakulondezgapo.
IVYO BAIBOLO LIKUSAMBIZGA
- Ciuta wakumupwelelerani.—1 Petros 5:7.
- Zina la Ciuta ni Yehova.—Salmo 83:18.
- Yehova wakumucemani kuti musendelere kwa iyo.—Yakobe 4:8.
- Yehova ngwacitemwa, ngwalusungu ndiposo wakugowokera.—Exodus 34:6; 1 Yohane 4:8, 16.
* Pali fundo zinyake zakukhwaskana na ng’anamuro ndiposo kazunuliro ka zina la Ciuta. Zikusangika pa Vyakusazgirapo.
Mafumbo
1, 2. Cifukwa wuli nchiwemi kufumba mafumbo?
3. Cifukwa wuli ŵanthu ŵanyake ŵakuleka kufumba mafumbo ghakuzirwa?
4, 5. Ni mafumbo wuli ghakuzirwa comene agho tingafumba, ndipo cifukwa wuli tikwenera kusanga mazgoro ghake?
6. Cifukwa wuli ŵanthu ŵanandi ŵakughanaghana kuti Ciuta wakutipwelelera yayi?
7. (a) Kasi ŵasambizgi ŵa visopo ŵapangiska wuli ŵanthu kughanaghana kuti Ciuta ngwambura lusungu? (b) Kasi Baibolo likusambizgaci comenecomene za masuzgo agho ghakutiwira?
8, 9. (a) Mungayelezgera wuli kuti mulongosore mphambano pakati pa kuzomerezga uheni kuti ucitike na kupangiska? (b) Cifukwa wuli nchambura mahara kunena Ciuta pakuti wazomerezga ŵanthu kucita vinthu viheni?
10. Cifukwa wuli tingagomezga Ciuta kuti wazamumazgirathu uheni wose?
11. (a) Kasi Ciuta wakujipulika wuli para wakuwona vinthu vyambura urunji ivyo vikucitika? (b) Kasi Ciuta wakujipulika wuli para mukusuzgika?
12, 13. (a) Nchifukwa wuli tili na mikhaliro yiwemi nga nchitemwa, ndipo citemwa cikutipangiska kuti tiwonenge wuli ivyo vikucitika mu caru? (b) Cifukwa wuli tingagomezga kuti Ciuta wazamumazga nadi masuzgo gha mu caru?
14. Kasi Ciuta zina lake ni njani, nchifukwa wuli tikwenera kulizunuranga?
15. Kasi zina lakuti Yehova likung’anamuraci?
16, 17. Kasi mazina gha vithokozo agha ghakutisambizga vici za Yehova: (a) “Mwenenkhongono zose”? (b) “Karonga wamuyirayira”? (c) “Mlengi”?
18. Cifukwa wuli ŵanthu ŵanyake ŵakughanaghana kuti nchambura macitiko kusendelera kwa Ciuta, kweni Baibolo likusambizgaci?
19. (a) Kasi tingayamba wuli kusendelera kwa Ciuta, ndipo tisangenge candulo wuli? (b) Ni mikhaliro njini ya Ciuta iyo yikumukondweskani comene?
20-22. (a) Pakuti Ciuta tikuleka kumuwona, kasi nchambura macitiko kuti tisendelere kwa iyo? Longosorani. (b) Kasi ŵanthu ŵanyake ŵangamucicizgani kucitaci, kweni mukwenera kucitaci?
23, 24. (a) Cifukwa wuli mukwenera kulutilira kufumba mafumbo pa vinthu ivyo mukusambira? (b) Kasi tisambirenge vici mu cipaturo cakulondezgapo?
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn